โบรกฯ เล็งขยับเป้า TKN ใหม่ มองผลงานครึ่งหลังปี 62 โตเด่น
โบรกฯ เล็งขยับเป้า TKN ใหม่ มองผลงานครึ่งหลังปี 62 โตเด่น
โบรกฯ เล็งขยับเป้า TKN ใหม่ มองผลงานครึ่งหลังปี 62 โตเด่น
23 ก.ค. 2562

“ข่าวหุ้นธุรกิจออนไลน์” ทำการสำรวจข้อมูลและบทวิเคราะห์หุ้น บริษัท เถ้าแก่น้อย ฟู๊ดแอนด์มาร์เก็ตติ้ง จำกัด (มหาชน) หรือ TKN หลังราคาหุ้นวานนี้ (22 ก.ค.) ปรับตัวขึ้นอย่างร้อนแรง โดยปิดตลาดที่ระดับ 10.30 บาท บวก 0.90 บาท หรือ 9.57% ด้วยมูลค่าซื้อขาย 685.33 ล้านบาท ขณะที่ดัชนีตลาดหุ้นไทยโดยรวมลบ 0.43%
ทั้งนี้พบว่า นักวิเคราะห์ บล.ดีบีเอส วิคเคอร์ส (ประเทศไทย) ระบุในบทวิเคราะห์ ให้ราคาเป้าหมาย TKN ที่ 10 บาท/หุ้น โดยอยู่ระหว่างพิจารณาทบทวนและอาจจะปรับขึ้น แนะ “ทยอยซื้อสะสม” คาดกำไรไตรมาส 2/62 จะยังไม่ดีนัก แต่เริ่มเห็นมาร์จิ้นฟื้นตัว แต่คาดว่ากำไรจะดีขึ้นมากในครึ่งปีหลังปี 2562 จากต้นทุนวัตถุดิบลดลง และมี Economy of scale ดีขึ้นเมื่อผลิต &amp; ขายมากขึ้น ราคาหุ้นที่ปรับลงสะท้อนข่าวลบไปมากแล้ว
ด้าน บล.บัวหลวง ระบุในบทวิเคราะห์เทคนิคหุ้น TKN โดยแนะนำ “ซื้อ” ให้แนวรับ 9.20 แนวต้าน 11.50 / 13.50 เหตุผล TKN วอลุ่มเด่นสัญญาณกลับตัว Bull MACD โอกาสกลับตัวเป็นขาขึ้นรอทะลุผ่านจุดต้านแรกที่ 11.50 ถัดไป 13.50 บ.
ขณะที่ก่อนหน้านี้ นักวิเคราะห์ บล.เคทีบี (ประเทศไทย) ระบุในบทวิเคราะห์ ประเมินราคาเป้าหมายที่ 11 บาท/หุ้น อิง DCF เทียบเท่า PER ที่ 28 เท่า มองว่า TKN ผ่านจุดต่ำสุดไปแล้วในปี 2561 และกลับมาฟื้นตัวปี 2562 แบบค่อยเป็นค่อยไป จึงยังคงคำแนะนำ “ถือ” TKN จนกว่าจะเห็นการฟื้นตัวที่ชัดเจนของตลาดจีน ซึ่งเรามองว่าจะใช้เวลาอย่างน้อย 2 ไตรมาสเพื่อพิสูจน์การฟื้นตัว
ทั้งนี้ มีมุมมองเชิงเกี่ยวกับกลยุทธ์การทำตลาดในช่วงครึ่งหลังปี 2562 ด้วยการดึง “เซฮุน” แห่งวง EXO เป็นพรีเซ็นเตอร์ Presenter คนใหม่ ซึ่งได้รับกระแสตอบรับที่ดีและแรงเกินคาด โดยคาดว่าช่วยหนุนรายได้สาหร่ายทอดทั้งในและต่างประเทศขยายตัว ปัจจุบันสาหร่ายทอดมีสัดส่วนรายได้อยู่ที่ 43% ของรายได้ TKN
อย่างไรก็ตาม มองว่าผลประกอบการของ TKN จะเริ่มกลับมาฟื้นตัวตั้งแต่ครึ่งหลังปี 2562 จากการบริโภคในประเทศที่ฟื้นตัว และเข้าสู่ High Season ของต่างประเทศ คงประมาณการกำไรสุทธิปี 2562 ที่ 535 ล้านบาท (เพิ่มขึ้น 16.5% เทียบจากปีก่อน)